DA Den Europæiske Unions Tidende CE 88/714

(2004/C 88 E/0734)

SKRIFTLIG FORESPØRGSEL E-0853/04

af Terence Wynn (PSE) til Kommissionen

(19. marts 2004)

Om: Ny forordning om sukkereksport og afsendelse fra regionerne i den yderste periferi

Jeg har fået oplyst, at Kommissionen har forelagt Forvaltningskomiteen for Vareudvekslinger et forslag om ændring af Kommissionens forordning (EF) nr. 20/2002 (1) om gennemførelsesbestemmelser til de særlige forsyningsordninger for regionerne i den yderste periferi, som blev indført ved Rådets forordning (EF) nr. 1452/2001, (EF) nr. 1453/2001 og (EF) 1454/2001 (ordninger til udvikling af lokale landbrugsprodukter og visse fødevareforsyninger).

Dette omfatter en lang række produkter fra Madeira, selv om Madeira ikke har en oprindelig lokal sukkerproduktion eller et raffinaderi.

Azorerne, som har en aktiv sukker- og raffineringsindustri, vil derimod få forbud mod at eksportere deres lokale produkter og håndværksprodukter, som indeholder lokalt sukker, såsom likører, mejeriprodukter og marmelade, til USA og Canada (deres traditionelle markeder) eller mod at sende dem til de europæiske markeder.

Er Kommissionen enig med tidligere offentlige erklæringer fra en MEP, som repræsenterer Azorerne, om at Kommissionen stadig er forudindtaget mod den azoriske sukkerindustri?

Kan De bekræfte, om Madeira normalt forsynes gennem British Sugars afdelinger eller samarbejdspartnere?

Kan De bekræfte, at et af British Sugars datterselskaber uden held har forsøgt at erhverve aktie majoriteten i den eneste sukkerproducent og det eneste raffinaderi i Azorerne?

Svar afgivet på Kommissionens vegne af Franz Fischler

(30. april 2004)

Kommissionen vedtog den 16. marts 2004 forordning (EF) nr. 489/2004 om ændring af forordning (EF) nr. 20/2002 om gennemførelsesbestemmelser til de særlige forsyningsordninger for regionerne i den yderste periferi, som blev indført ved Rådets forordning (EF) nr. 1452/2001, (EF) nr. 1453/2001 og (EF) nr. 1454/2001 (2).

Ved denne forordning supplerede Kommissionen iværksættelsen af reformen af POSEI-ordningerne fra 2001 og anførte de nærmere betingelser for, at produkter, der er forarbejdet i de franske og portugisiske perifere regioner, kan eksporteres i forbindelse med den regionale handel.

I betragtning af det foregående kan Kommissionen give det ærede medlem følgende svar:

1. Kommissionens regler kan ikke gå længere end iværksættelsen af traktatens og rådsforordningernes bestemmelser på området. Især med hensyn til den påståede diskriminering til fordel for Madeira og til skade for Azorerne ønsker Kommissionen at anføre følgende: a) Fra begyndelsen af 2002 spurgte Kommissionen flere gange de pågældende medlemsstaters faste repræsentanter (Frankrig og Portugal) om, til hvilke lande og hvilke varer de ønskede at eksportere i forbindelse med regionalhandelen. Listerne over produkter i bilag II og III til forordning (EF) nr. 489/2004 imødekommer medlemsstaternes ønsker uden ændringer. b) Den ændring, der blev indført ved forordning (EF) nr. 489/2004, forbyder på ingen måde eksport til USA og Canada af produkter, hvori der indgår sukker, mejeriprodukter og andre landbrugsprodukter, der er lokalt fremstillet: Eksport af disse produkter til alle destinationer har altid været og er fortsat helt fri.

2. Kommissionen har ikke kendskab til identiteten af de virksomheder, der forsyner regionerne i den yderste periferi i forbindelse med den særlige forsyningsordning, da de data, som medlemsstaterne sender til Kommissionen, er anonyme og kumulerede.

3. Kommissionen har ikke kendskab til igangværende forhandlinger om afhændelser af aktieposter i fødevareindustrien i regionerne i den yderste periferi. Tilsyn med sådanne forhandlinger, hvis de foregår, indgår under alle omstændigheder ikke i de beføjelser, som traktaten og den afledte ret tillægger Kommissionen.

(1) EFT L 8 af 11.1.2002, s. 1.

(2) EUT L 79 af 17.3.2004.